En 36-årig mand fra det sydøstlige Himmerland er tiltalt for forsøg på afpresning. Han skal i retten onsdag.

Sprogets værste gloser og formuleringer blev taget i brug, da en 36-årig mand forsøgte at presse en anden mand til at betale sig 5.000 kroner. Det fremgår i hvert fald af det anklageskrift, der nu ligger i sagen, som efter planen skal for retten i Aalborg onsdag. Ifølge anklageskriftet er den 36-årige mand fra det sydøstlige Himmerland, og han er tiltalt for afpresning efter straffelovens §281. Voldsomme trusler Afpresningen fandt ifølge anklagerne sted tilbage i december 2019. 20. december sendte den 36-årige blandt andet beskeden: ”Jeg smadrer dig så meget, at du ikke kan gå, stå eller skide”, fulgt op af beskeden: ”Du skylder 5000 som skal falde den 1 din fucking nidding og falder de ikke, så får du et venligt besøg”. Det fremgår af anklageskriftet, at der i alt røg fem beskeder af denne art afsted til offeret. Nogle dage senere – nemlig 25. december – sendte han beskeden ”5 dage tilbage”, hvilket politiet også vurderer indgik i som en del af afpresningen. Det fremgår ikke før sagens start, hvordan den 36-årige forholder sig til anklagerne.